Vyf sterf toe voertuie op N6 bots | Maroela Media
Die ongelukstoneel in Bryanston, Johannesburg (29 April 2018). Foto: Netcare 911
Vyf mense is dood toe twee voertuie Saterdag in die vroeë oggendure op die N6 naby Queenstown in die Oos-Kaap gebots het.
Kapt. Namhla Mdleleni, woordvoerder van die polisie, het gesê een van die voertuie was op pad van Johannesburg en die ander een in die teenoorgestelde rigting op pad van Queenstown toe die botsing plaasgevind het. Twee vroue en drie mans is op slag dood. Die oorledenes was tussen 35 en 40 jaar oud.
Volgens Mdleleni het twee mense die ongeluk oorleef. Dit is nie in dié stadium duidelik hoe ernstig hul beserings is nie.
In 'n onverwante voorval is nóg 'n lewe die langnaweek op die land se paaie geëis toe 'n motor vanoggend omstreeks 03:45 in Bryanston in Johannesburg teen 'n boom gebots het.
Shawn Herbst, woordvoerder van Netcare 911, het gesê daar word vermoed dat die bestuurder van die voertuig beheer oor die motor verloor en dit toe teen 'n boom in William Nicolrylaan gebots het. Die voertuig het weens die impak van die botsing in vlamme uitgebars en die bestuurder is op die toneel dood verklaar.